LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Iepriekšējās darbības pārbaudes veikšanas kārtība, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtība**

Izdoti saskaņā ar likuma

„Par aviāciju” 57.1 panta

piekto daļu

**I. Vispārīgie jautājumi**

1. Noteikumi nosaka iepriekšējās darbības pārbaudes veikšanas kārtību, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtību.

2. Šo noteikumu VI. un VII. nodaļā minētās prasības piemēro lidostas pastāvīgās identitātes kartes izsniegšanai un anulēšanai.

**II. Standarta iepriekšējās darbības pārbaudes veikšanas kārtība**

3. Darba devējs likuma “Par aviāciju” 57.1 panta pirmajā daļā minētajos gadījumos vai – likuma “Par aviāciju” 57.1 panta septītā daļā noteiktajos gadījumos – lidostas administrācija pirms lēmuma pieņemšanas par pretendenta pieņemšanu darbā veic pretendenta standarta iepriekšējās darbības pārbaudi.

4. Darba devējs darba sludinājumā papildus norāda:

4.1. ka tiks veikta pretendenta iepriekšējās darbības pārbaude;

4.2. ierobežojumus, kas liedz pretendentu pieņemt darbā saskaņā ar likuma “Par aviāciju” 57.1 panta otro un ceturto daļu.

5. Ja darba devējs nav publicējis darba sludinājumu, darba devēja pienākums ir pirms darba intervijas uzsākšanas rakstiski informēt pretendentu par šo noteikumu 4.punktā minētajiem nosacījumiem.

6. Pretendents iesniedz darba devējam dzīvesgaitas aprakstu (CV), kurā norādīta informācija par visām pretendenta dzīvesvietām un darbavietām pēdējo piecu gadu laikā, kā arī par izglītības iestādēm, kurās pretendents mācījies vai studējis pēdējo piecu gadu laikā.

7. Pirms darba intervijas uzsākšanas pretendents uzrāda personu apliecinošu dokumentu un ar parakstu apliecina, ka:

7.1. ir iepazinies ar šo noteikumu 5.punktā minēto informāciju;

7.2. uz viņu neattiecas likuma “Par aviāciju” 57.1 panta otrajā daļā noteiktie ierobežojumi.

8. Ja pretendents atsakās uzrādīt personu apliecinošu dokumentu un parakstīt šo noteikumu 7.punktā minēto apliecinājumu, darba devējs šo faktu dokumentē un, neuzsākot darba interviju, atsaka nodibināt ar amata pretendentu darba tiesiskās attiecības.

9. Darba devējs veic individuālu darba interviju ar katru pretendentu un pārbauda tā iepriekšējo nodarbošanos pēdējo piecu gadu laikā.

10. Lai pārbaudītu pretendenta iepriekšējo nodarbošanos pēdējo piecu gadu laikā, darba devējs:

10.1. izskata pretendenta iesniegtās iepriekšējo darba devēju rakstiskas atsauksmes par pretendentu un, ja tādu nav, pārliecinās, vai pretendents strādājis norādītajā darba vietā un iegūst atsauksmes no iepriekšējiem darba devējiem;

10.2. izskata pretendenta iesniegtos izglītības iestāžu izsniegtus dokumentus, kas apliecina pretendenta iegūto izglītību un studiju ilgumu, un apmācību sniedzēju izsniegtus dokumentus, kas apliecina, ka pretendents ir apguvis attiecīgu apmācību programmu un apmācību ilgumu un, ja nepieciešams iegūst attiecīgu informāciju no izglītības iestādēm un apmācību sniedzējiem.

11. Ja, izvērtējot pretendenta dzīvesgaitas aprakstā (CV) sniegto informāciju, darba devējs konstatē, ka pēdējo piecu gadu laikā pretendentam darba pienākumu pildīšanā vai mācībās ir bijis pārtraukums, kas ilgāks par 28 dienām, darba devējs pieprasa pretendentam iesniegt informāciju par viņa atrašanās (uzturēšanās) vietu un nodarbošanos attiecīgā pārtraukuma laikā.

12. Darba devējs dokumentē šo noteikumu 10.punktā minēto iepriekšējās darbības pārbaudes laikā veiktās darbības un uzglabā iegūto informāciju un dokumentu kopijas darbinieka nodarbinātības laikā pie darba devēja.

13. Darba devējs iegūst informāciju par pretendentu, lai pārliecinātos par tā atbilstību likuma “Par aviāciju” 57.1 panta otrās daļas 2.punkta prasībām:

13.1. par Latvijas Republikas pilsoņiem un pastāvīgajiem iedzīvotājiem - saskaņā ar Sodu reģistra likumu.

13.2. par ārzemniekiem un ārvalstīs dzīvojušām personām – pieprasa iesniegt izziņu par sodāmības neesamību no viņu mītnes zemes oficiālajiem reģistriem.

14. Ja, izvērtējot iesniegtos dokumentus un saskaņā ar šo noteikumu 13.punktu iegūtos dokumentus, ir konstatēts, ka uz pretendentu attiecas likuma “Par aviāciju” 57.1 panta otrajā daļā noteiktie ierobežojumi, darba devējs atsaka nodibināt ar pretendentu darba tiesiskās attiecības.

15. Ja saskaņā ar likuma “Par aviāciju” 57.1 panta septīto daļu pretendenta standarta iepriekšējās darbības pārbaudi veic lidostas administrācija, tā īsteno šo noteikumu 5. – 12. punktos noteiktās darba devēja tiesības un pienākumus standarta iepriekšējās darbības pārbaudes veikšanai.

16. Valsts iestādes, kuru darbinieki veic darba pienākumus lidostā, 57.1panta pirmajā daļā minētajos gadījumos veic standarta iepriekšējās darbības pārbaudi ievērojot šajās iestādēs noteikto iepriekšējās darbības pārbaudes veikšanas kārtību.

**III. Pastiprinātās iepriekšējās darbības pārbaudes veikšanas kārtība**

17. Ja pretendentam izsniedzama gaisa kuģa apkalpes locekļa identitātes karte vai lidostas identitātes karte, vai arī viņš pretendē uz amatu, kurā jāveic likuma “Par aviāciju” 57.1 panta trešajā daļā noteiktie pienākumi, darba devējs ne vēlāk kā piecu darbdienu laikā pēc standarta iepriekšējās darbības pārbaudes sekmīgas pabeigšanas iesniedz Valsts drošības dienestam pieprasījumu veikt pastiprināto iepriekšējās darbības pārbaudi. Pieprasījumā darba devējs norāda pretendenta vārdu, uzvārdu, personas kodu un amatu uz kuru viņš pretendē.

18. Valsts aģentūra “Civilās aviācijas aģentūra” (turpmāk – Civilās aviācijas aģentūra) iesniedz Valsts drošības dienestā to darba devēju sarakstu, kuri ir tiesīgi iesniegt Valsts drošības dienestam šo noteikumu 17.punktā minēto pieprasījumu.

19. Valsts drošības dienests ne vēlāk kā mēneša laikā pēc šo noteikumu 17.punktā minētā pieprasījuma saņemšanas sniedz atzinumu darba devējam par to, vai persona ir uzskatāma par piemērotu darbam, kādā no likuma “Par aviāciju” 57.1 panta trešajā daļā minētajām jomām.

**IV. Atkārtotās iepriekšējās darbības pārbaudes veikšanas kārtība**

20. Personām, kurām veikta standarta iepriekšējās darbības pārbaude un kas neieņem amatu, kurā jāveic likuma “Par aviāciju” 57.1 panta trešajā daļā noteiktie pienākumi, darba devējs ne vēlāk kā trīs gadus pēc standarta iepriekšējās darbības pārbaudes veikšanas veic atkārtotu standarta iepriekšējās darbības pārbaudi.

21. Personām, kurām veikta pastiprinātā iepriekšējās darbības pārbaude, Valsts drošības dienests īsteno uzraudzību Komisijas 2015.gada 5.novembra Īstenošanas regulas (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – regula Nr.2015/1998), pielikuma 11.1.7.punkta a) apakšpunktā noteiktajā pastāvīgas pārlūkošanas mehānisma ietvaros. Ja īstenojot uzraudzību tiek konstatēts atgadījums, kas var ietekmēt personas uzticamības vērtējumu, Valsts drošības dienests veic atkārtotu pastiprināto iepriekšējās darbības pārbaudi.

22. Ja pēc atkārtotas pastiprinātās iepriekšējās darbības pārbaudes veikšanas tiek konstatēts, ka persona nav uzskatāma par piemērotu darbam, kādā no likuma “Par aviāciju” 57.1 panta trešajā daļā minētajām jomām Valsts drošības dienests rakstiski par to informē darba devēju.

**V. Gaisa kuģa apkalpes locekļa identitātes kartes**

**izsniegšanas un anulēšanas kārtība**

23. Gaisa kuģa apkalpes locekļa identitātes karti saskaņā regulas Nr.2015/1998 pielikuma 1.2.3.punktu gaisa kuģa ekspluatants izsniedz personām, kuras sekmīgi izturējušas pastiprināto iepriekšējās darbības pārbaudi un izgājušas civilās aviācijas drošības apmācības kursu pie apmācību sniedzēja, kas ir sertificēts atbilstoši Ministru kabineta 2017.gada 8.augusta noteikumu Nr.444 “Valsts civilās aviācijas drošības programmas pasākumu īstenošanā iesaistītā personāla sertificēšanas kārtība” II. nodaļas prasībām.

24. Apmācību kursā personas apgūst regulas Nr.2015/1998 pielikuma 11.2.6.2. punktā noteiktās kompetences. Apmācību procesā tiek sniegta informācija arī par konkrētām, gaisa kuģa ekspluatanta noteiktām prasībām identitātes kartes lietošanai, prasības piekļuves kontroles un pārbaudes procedūrām to lidostu ierobežotas piekļuves zonās, kurās apkalpes loceklis iekļūst ar identitātes karti.

25. Lai pārliecinātos par to, ka apmācāmajām personām ir izpratne par visiem apmācību kursa tematiem, personas kārto pārbaudes darbu.

26. Šo noteikumu 24.punktā minētās prasības tiek iekļautas gaisa kuģu ekspluatanta darba kārtības noteikumos.

27. Gaisa kuģa ekspluatants atsaka gaisa kuģa apkalpes locekļa identitātes kartes izsniegšanu, ja persona, kura pretendē uz gaisa kuģa apkalpes locekļa identitātes karti, nav izturējusi iepriekšējās darbības pārbaudi.

28. Gaisa kuģa ekspluatants anulē gaisa kuģa apkalpes locekļa identitātes karti, vai uz laiku atstādina no darba pienākumu pildīšanas personu, ja:

28.1. uz darbinieku attiecas likuma “Par aviāciju” 57.1 panta otrajā daļā noteiktie ierobežojumi;

28.2. no Valsts drošības dienesta ir saņemts negatīvs atzinums;

28.3. ar darbinieku tiek izbeigtas darba tiesiskās attiecības.

29. Gadījumā, ja tiek saņemta informācija par to, ka gaisa kuģa apkalpes loceklis ir pārkāpis gaisa kuģa ekspluatanta darba kārtības noteikumos noteiktās prasības identitātes kartes lietošanai, vai arī lidostā noteiktās piekļuves kontroles un pārbaudes prasības, gaisa kuģu ekspluatants veic pārbaudi par pārkāpuma cēloņiem un apstākļiem.

30. Ja tiek konstatēts, ka darbinieks ir būtiski pārkāpis ekspluatanta darba kārtību, un pārkāpums ir veikts apzināti, ekspluatants lemj par disciplinārsoda piemērošanu, vai arī pieņem lēmumu anulēt gaisa kuģa apkalpes locekļa identitātes karti.

31. Gaisa kuģa ekspluatanta lēmumu par atteikumu izsniegt gaisa kuģa apkalpes locekļa identitātes karti vai par gaisa kuģa apkalpes locekļa identitātes kartes anulēšanu var apstrīdēt Civilās aviācijas aģentūrā Administratīvā procesa likumā noteiktajā kārtībā. Gaisa kuģa ekspluatanta lēmuma apstrīdēšana neaptur tā darbību.

32. Civilās aviācijas aģentūra mēneša laikā izskata saņemto iesniegumu, izvērtē gaisa kuģa ekspluatanta pieņemtā lēmuma pamatotību un pieņem vienu no šādiem lēmumiem:

32.1. gaisa kuģa ekspluatanta lēmums ir pamatots;

32.2. gaisa kuģa ekspluatanta lēmums nav pamatots.

33. Civilās aviācijas aģentūras lēmums nav apstrīdams.

**VI. Lidostas identitātes kartes izsniegšanas un anulēšanas kārtība**

34. Lidostas identitātes karti saskaņā ar regulas Nr.2015/1998 pielikuma 1.2.3.punktu lidostas administrācija izsniedz personām, kuras sekmīgi izturējušas pastiprināto iepriekšējās darbības pārbaudi un izgājušas civilās aviācijas drošības apmācības kursu.

35. Apmācību kursā personas apgūst regulas Nr.2015/1998 pielikuma 11.2.6.2.punktā noteiktās kompetences. Apmācību procesā tiek sniegta informācija arī par konkrētām, lidostas ekspluatanta noteiktām prasībām identitātes kartes lietošanai, prasības piekļuves kontroles un pārbaudes procedūrām to lidostu ierobežotas piekļuves zonās, kurās darbinieks iekļūst ar identitātes karti.

36. Lai pārliecinātos par to, ka apmācāmajām personām ir izpratne par visiem apmācību kursa tematiem, personas kārto pārbaudes darbu.

37. Šo noteikumu 35.punktā minētās prasības tiek iekļautas lidostas ekspluatanta darba kārtības noteikumos un identitātes kartes saņēmējiem saistošos lidostas identitātes karšu lietošanas noteikumos.

38. Lidostas administrācija atsaka lidostas identitātes kartes izsniegšanu, ja persona, kura pretendē uz lidostas identitātes karti, nav izturējusi iepriekšējās darbības pārbaudi.

39. Lidostas administrācija anulē lidostas identitātes karti vai uz laiku atstādina no darba pienākumu pildīšanas personu, ja:

39.1. uz darbinieku attiecas likuma “Par aviāciju” 57.1 panta otrajā daļā noteiktie ierobežojumi;

39.2. no Valsts drošības dienesta ir saņemts negatīvs atzinums;

39.3. ar darbinieku tiek izbeigtas darba tiesiskās attiecības.

40. Gadījumā, ja tiek saņemta informācija par to, ka persona, kam ir izsniegta lidostas identitātes karte, ir pārkāpusi lidostas identitātes karšu lietošanas noteikumu prasības, lidostas administrācija veic pārbaudi par pārkāpuma cēloņiem un apstākļiem.

41. Ja pārkāpumu ir veikusi pie cita darba devēja nodarbināta persona, lidostas administrācija pirms pārbaudes procesa sākuma informē šīs personas darba devēju.

42. Ja tiek konstatēts, ka lidostas darbinieks ir būtiski pārkāpis lidostas darba kārtības noteikumus, un pārkāpums ir veikts apzināti, lidostas administrācija lemj par disciplinārsoda piemērošanu, vai arī pieņem lēmumu anulēt lidostas identitātes karti.

43. Ja tiek konstatēts, ka pie cita darba devēja nodarbināta persona ir būtiski un apzināti pārkāpusi lidostas identitātes karšu lietošanas noteikumu prasības, lidostas administrācija pieprasa darba devējam piemērot disciplinārsodu pret pārkāpēju, vai arī pieņem lēmumu anulēt lidostas identitātes karti.

44. Lidostas administrācijas lēmumu par atteikumu izsniegt lidostas identitātes karti vai par lidostas identitātes kartes anulēšanu var apstrīdēt Civilās aviācijas aģentūrā Administratīvā procesa likumā noteiktajā kārtībā. Lidostas administrācijas lēmuma apstrīdēšana neaptur tā darbību.

45. Civilās aviācijas aģentūra mēneša laikā izskata saņemto iesniegumu, izvērtē lidostas administrācijas pieņemtā lēmuma pamatotību un pieņem vienu no šādiem lēmumiem:

45.1. lidostas administrācijas lēmums ir pamatots;

45.2. lidostas administrācijas lēmums nav pamatots.

46. Civilās aviācijas aģentūras lēmums nav apstrīdams.

**VII. Lidostas identitātes kartes izsniegšanas un anulēšanas kārtība valsts institūciju amatpersonām un ārvalstu institūciju darbiniekiem**

47. Lidostas administrācija izsniedz lidostas identitātes kartes valsts iestāžu amatpersonām savu tiešo pienākumu pildīšanai lidostas teritorijā pēc attiecīgās valsts iestādes vadītāja vai tā pilnvarotas amatpersonas rakstiska pamatota pieprasījuma. Pieprasījumā tiek norādīts, ka personai ir veikta pastiprinātā iepriekšējās darbības pārbaude atbilstoši šo noteikumu prasībām.

48. Lidostas administrācija anulē valsts iestāžu amatpersonām izsniegtās lidostas identitātes kartes, ja ir saņemts rakstisks attiecīgās valsts iestādes vadītāja vai tā pilnvarotas amatpersonas pieprasījums.

49. Lidostas administrācija izsniedz lidostas identitātes kartes Ārlietu ministrijas amatpersonām un Latvijas Republikā akreditēto ārvalstu diplomātisko pārstāvniecību darbiniekiem pēc Ārlietu ministrijas Valsts protokola vadītāja vai tā vietnieka rakstiska pamatota pieprasījuma, pamatojoties uz abpusējības principu. Pieprasījumā tiek norādīts, ka personai ir veikta pastiprinātā iepriekšējās darbības pārbaude atbilstoši šo noteikumu prasībām.

50. Lidostas administrācija anulē Ārlietu ministrijas amatpersonām un Latvijas Republikā akreditēto ārvalstu diplomātisko pārstāvniecību darbiniekiem izsniegtās lidostas identitātes kartes, ja ir saņemts rakstisks Ārlietu ministrijas Valsts protokola vadītāja vai tā vietnieka pieprasījums.

51. Lidostas administrācija izsniedz lidostas identitātes kartes Valsts prezidenta kancelejas darbiniekiem pēc Valsts prezidenta protokola vadītāja vai tā vietnieka rakstiska pamatota pieprasījuma. Pieprasījumā tiek norādīts, ka personai ir veikta pastiprinātā iepriekšējās darbības pārbaude atbilstoši šo noteikumu prasībām.

52. Lidostas administrācija anulē Valsts prezidenta kancelejas darbiniekiem izsniegtās lidostas identitātes kartes, ja ir saņemts rakstisks Valsts prezidenta protokola vadītāja vai tā vietnieka pieprasījums.

53. Šo noteikumu 47., 49. un 51. punktā minētās personas pirms lidostas identitātes kartes saņemšanas apgūst regulas Nr.2015/1998 pielikuma 11.2.6.2.punktā noteiktās kompetences.

54. Apmācību procesā tiek sniegta informācija arī par konkrētām, lidostas ekspluatanta noteiktām prasībām identitātes kartes lietošanai, prasībām piekļuves kontroles un pārbaudes procedūrām lidostas ierobežotas piekļuves zonās, kurās personas iekļūst ar identitātes karti.

55. Lai pārliecinātos par to, ka apmācāmajām personām ir izpratne par visiem apmācību kursa tematiem, personas kārto pārbaudes darbu.

56. Šo noteikumu 54.punktā minētās prasības tiek iekļautas identitātes kartes saņēmējiem saistošos lidostas identitātes karšu lietošanas noteikumos.

57. Ja tiek konstatēts, ka persona, kas saņēmusi lidostas identitātes karti, ir pārkāpusi lidostas identitātes karšu lietošanas noteikumus, lidostas administrācija par to nekavējoties informē attiecīgās valsts iestādes vadītāju vai tā pilnvaroto personu, un sadarbībā ar valsts iestādi veic pārbaudi par pārkāpuma cēloņiem un apstākļiem.

58. Ja tiek konstatēts, ka persona ir būtiski un apzināti pārkāpusi lidostas identitātes karšu lietošanas noteikumus, lidostas administrācija ir tiesīga pieņemt lēmumu par lidostas identitātes kartes darbības apturēšanu 47., 49. un 51. punktā minētajai personai.

VIII. Noslēguma jautājumi

59. Atzīt par spēku zaudējušiem Ministru kabineta 2013.gada 30.jūlija noteikumus Nr.460 “Iepriekšējās darbības pārbaudes veikšanas kārtība un lidostas caurlaides izsniegšanas un anulēšanas kārtība” (Latvijas Vēstnesis, 2013, 155. nr.).

60. Šo noteikumu 17., 18., 19., 21. un 22.punkts stājas spēkā 2021.gada 31.decembrī.

Ministru prezidents A.K.Kariņš

Satiksmes ministrs T.Linkaits

Iesniedzējs:

Satiksmes ministrs T.Linkaits

Vīza:

Valsts sekretāre I.Stepanova